ΓΡΑΠΤΗ ΕΡΩΤΗΣΗ E-3092/97 υποβολή: Hiltrud Breyer (V) προς την Επιτροπή (2 Οκτωβρίου 1997)

Θέμα: Δυνατότητες ιατρικής παρακολούθησης και θεραπείας ατόμων που έχουν υποστεί σοβαρότατες βλάβες από χημικές ουσίες

1. Διατίθενται στα κράτη μέλη της ΕΕ πόροι για την έρευνα ασθενειών που προκαλούνται από χημικές ουσίες;

- Εάν όχι, γιατί όχι, ιδιαίτερα εάν ληφθεί υπόψη ότι στις ΗΠΑ οι έρευνες αυτές γίνονται όλο και πιο έντατικές;

- Εάν ναι, σε ποιό ύψος ανέρχονται οι διατιθέμενοι πόροι;

2. Οι πόροι αυτοί διατίθενται σε ανεξάρτητα ερευνητικά ιδρύματα;

3. Για τις εν λόγω έρευνες χορηγούνται πόροι από τον βιομηχανικό τομέα;

4. Σε ποια ευρωπαϊκή χώρα αναγνωρίζεται ως σοβαρή αναπηρία η ευαισθησία στις χημικές ουσίες, όπως συμβαίνει στις ΗΠΑ;

Απάντηση της κας Cresson εξ ονόματος της Επιτροπής (11 Νοεμβρίου 1997)

1. έως 3. Η Επιτροπή δεν είναι ενήμερη του κατά πόσον, πέραν των κεφαλαίων που πρέπει, από πλευράς τους, να καταβάλλουν οι συμμετέχοντες στα κοινοτικά ερευνητικά έργα, διατίθενται ερευνητικά ποσά από δημόσιους ή ιδιωτικούς φορείς σε κράτη μέλη, για τη διερεύνηση ασθενειών που προκαλούνται από χημικές ουσίες. Κατά συνέπειαν, η Επιτροπή δεν είναι επίσης σε θέση να απαντήσει σε ερωτήματα σχετικά με τις πηγές και την κατανομή τέτοιων πόρων στα κράτη μέλη.

Στο πλαίσιο του κοινοτικού προγράμματος έρευνας για την βιοϊατρική και την υγεία ((ΕΕ L 361 της 31.12.1994. )), ιδιαίτερα δε στον τομέα της εργασιακής ιατρικής και του περιβάλλοντος, χρηματοδοτούνται έργα για την παθογένεια χημικής προελεύσεως. Τα ποσά που διατίθενται για την εργασιακή ιατρική στο πλαίσιο του Biomed 2 ανέρχονται σε 11 εκατομ. Ecu.

Οικοινοτικοί πόροι δεν καλύπτουν παρά μέρος μόνο του κόστους των έργων, ενώ το υπόλοιπο της χρηματοδότησης εξασφαλίζεται από τους συμμετέχοντες. Η στήριξη της έρευνας διενεργείται με τη δημοσίευση ανοικτών προσκλήσεων υποβολής προσφορών και την εκ μέρους ανεξάρτητων εμπειρογνωμόνων αξιολόγηση. Δικαίωμα αιτήσεως έχουν όλα τα νομικά πρόσωπα (επιχειρήσεις, ερευνητικά κέντρα και πανεπιστήμια) ((Απόφαση του Συμβουλίου της 21.11.94 για τους κανόνες συμμετοχής επιχειρήσεων, ερευνητικών κέντρων και πανεπιστημίων σε δραστηριότητες ΕΤΑ και επίδειξης της ΕΚ (ΕΕ L 306 της 30.11.1994). )) στην Κοινότητα και στα συνδεδεμένα κράτη.

4. Η χημική υπεραντιδραστικότητα αποτελεί μια ανεξήγητη υπερβολική αντίδραση σε χημικές ουσίες οι οποίες βρίσκονται εν προκειμένω σε επίπεδα πολύ χαμηλότερα από αυτά στα οποία οι περισσότεροι αποκρίνονται, και καλείται συχνά (ή συνδέεται με) πολλαπλή χημική ευαισθησία (ΠΧΕ), χρόνιο σύνδρομο κοπώσεως (ΧΣΚ), σύνδρομο του «άρρωστου κτιρίου» (ΣΑΚ) ή χημική υπεραντιδραστικότητα. Δεν υπάρχουν επιστημονικές ενδείξεις για τη σχέση μεταξύ εκθέσεως σε ειδικούς παράγοντες και επιπτώσεων στην υγεία.

Η Επιτροπή γνωρίζει ότι ορισμένα κράτη μέλη καταγράφουν στοιχεία για την έκθεση ή για συγκεκριμένα περιστατικά σε βιομηχανικά, εργασιακά και οικιακά περιβάλλοντα ή για περιστατικά με βάση καταναλωτικά προϊόντα. Άλλα κράτη μέλη διαθέτουν στοιχεία για τους ασθενείς, τα οποία δεν δημοσιεύονται, αλλά μπορούν να χρησιμοποιηθούν για να προκαλέσουν επιστημονικές συζητήσεις ή για να διατυπωθούν υποθέσεις.

Η Επιτροπή δεν γνωρίζει την ύπαρξη κρατών μελών που χαρακτηρίζουν άτομα με καταστάσεις όπως αυτές της πολλαπλής χημικής ευαισθησίας ως άτομα με ειδικές ανάγκες.